יו"ר מפלגת העבודה סיפרה ב"כאן 11" שהגב הכלכלי שלה לא משהו. בדיקה קצרה מגלה: יש לה חצי דירה בתל אביב ומשכורת של יותר מ-50 אלף שקל בחודש. יכול להיות שלמנהיגת מפלגת הפועלים אין מושג מי האנשים שלמענם היא נלחמת? דעה
מהי העצה הכלכלית הכי טובה שתתנו לבתכם או בנכם? הנה התשובה של יו"ר העבודה מרב מיכאלי: "לגדול להורים עם כסף", אמרה בתוכנית הריאיונות של שאול אמסטרדמסקי בכאן 11, "בוחרים מהכיס". "זה תמיד עדיף כשיש לך גב כלכלי. הוא (הבן של מיכאלי, נ"נ) יש לו אבא שמספק לו – אני מאמינה – גב כלכלי סביר. אם הוא היה צריך לסמוך על אמא שלו – זה לא נורא, לא הכי גרוע אבל גם לא.. לא..". לא מי יודע מה, התכוונה כנראה לומר. המשפט הזה הציק לי. לא רק בגלל התשובה חורצת הגורלות שלה, שלא מעניקה אף תקווה למי שלא נולדו במעמד הנכון. אלא בגלל העיוורון המשווע של יו"ר מפלגת העבודה ביחס לעצמה: האם למרב מיכאלי לבדה, ללא ליאור שליין, באמת אין גב כלכלי שילד יכול לסמוך עליו כדי לחיות בביטחון כלכלי בישראל?  בואו נבדוק את זה. שכר של שרה בישראל, נכון להיום, הוא 50,673 שקל ברוטו בחודש. לא רעבה ללחם, וגם לא ללחם כוסמין. אבל משכורת היא לא הכול בחיים – כדי לקנות דירה בישראל יהיה לבנה הרבה יותר קל אם תוכל לסייע לו בהון משמעותי. אם כך, עד כמה משמעותי ההון שלה? כיוון שמיכאלי פועלת בשקיפות בשנים האחרונות (שירות מצוין לציבור, יש לציין), היא הסכימה לחשוף את המידע הזה – בין היתר לבקשות "שקוף". בהצהרת הון שנתנה ל"תוכנית חיסכון" ב-2015, לפני שבע שנים, הונה הוערך ב-1,642,829 שקלים. היא בעלים של "חצי דירה" להגדרתה בצפון תל אביב, אותה היא חולקת עם אמה. שווי הדירה שלה הוערך בזמנו (2015) בכ-3.5 מיליון שקל. לפי ממוצע עליית מחירי הדיור בישראל (נתוני הלמ"ס), הדירה שווה היום 5.2 מיליון שקל. וזו בוודאי הערכת חסר. התמונה ברורה: הבן של מרב מיכאלי בהחלט גדל במשפחה הנכונה. לצערי, אמסטרדמסקי לא הבהיר זאת לצופים ולא התעקש ושאל אותה: מה גורם לך, פוליטיקאית שעוסקת בפערים הסוציו-אקונומיים בישראל, לחשוב שהגב הכלכלי המפואר הזה הוא "לא נורא, לא הכי גרוע, אבל גם לא.. לא…" כשאת ניצבת בעשירון העליון של ישראל? יכול להיות שהתרחקת עד כדי כך ממי ש"חצי דירה" בתל אביב היא דבר שאינו מעז לחלום עליו?  היחס של מיכאלי למיקום החברתי שלה ושל משפחתה מקומם, כי הוא מדגים עיוורון מוחלט, בייחוד כשהיא זו המעוניינת לפקוח את עיני העיוורים לחלוקה הלא הוגנת, לשוויון ההזדמנויות הלקוי. אין לי ספק שמיכאלי חשה היטב את יוקר המחיה – כשהיא חיה בעיר הכי יקרה בעולם. זהו יוקר כה מופרך, עד שילד כמו הבן שלה באמת ובתמים אולי יצטרך קצת להתאמץ אם ירצה בבגרותו לגור ליד הוריו.  בסיום הפרק אמסטרדמסקי שאל את מיכאלי, כעיתונאית לשעבר, מה היא הייתה שואלת את עצמה לו הייתה במקומו. היא צוחקת ואומרת בכנות שחשבה שיחטט בהון שיש לה, ושוב ציינה בהצטנעות את המשכנתא וה"חצי דירה". בכך הזכירה לאמסטרדמסקי את התפקיד העיתונאי שפספס, אך גם חיסלה כל אפשרות שתשובתה מתחילת הפרק הייתה פליטת פה לא מייצגת. ייתכן שלמנהיגת מפלגת הפועלים באמת ובתמים אין מושג איך זה לחיות בלי גב כלכלי ומי הם האנשים שעבורם היא נלחמת. 